ZAPISNIK BR. 10.
od 29.04.2026.

Sastavljen na sjednici Upravnog vijeća Ljekarni Koprivnica dana 29.04.2026.g. u prostorijama Ljekarne Koprivnica. 
Prisutni članovi U.V.: Dragutin Korošec, Ivana Bagarić Peroš, Sandra Sinjeri, Ana Filipović Andrić, Dejana Škrinjar i ravnatelj Siniša Fabijanec.
Predsjednik pozdravlja sve prisutne i predlaže slijedeći: 

 					DNEVNI RED:

1. Verifikacija zapisnika br. 9. od 09.04.2026.g.
2. Donošenje Odluke o prihvaćanju izvješća ravnatelja za ožujak 2026.g.
3. Donošenje Odluke o prihvaćanju Financijskog izvješća 1-3/2026.g.
4. Donošenje Odluke o Izmjenama i dopunama Plana kadrova za 2026.g.
5. Donošenje Odluke o Izmjenama i dopunama Plana potrebe zapošljavanja radnika u 2026.g.
6. Informacija o novim zakonskim propisima i njihov utjecaj na Ljekarne Koprivnica
7. Razno.

Dnevni red je jednoglasno prihvaćen  i  prešlo se na prvu točku.  

Ad. 1.
Predsjednik U.V. Dragutin Korošec rekao je da su svi primili zapisnik sa prošle  sjednice i pita da li se slažu s istim.
Kako članovi U.V. nisu imali primjedbu na zapisnik jednoglasno su donijeli:

ZAKLJUČAK

Verificiran je zapisnik br. 9 od 29.04.2026.g. (Prilog Ad. 1.) . 

Ad. 2.
Predsjednik je prelaskom na točku dva dao riječ ravnatelju da iznese izvješće o poslovanju za ožujak 2026.g., koji je isto predočio ukupno za sve ljekarne u odnosu na isti mjesec prošle godine. (Prilog Ad.2.), iz kojeg je vidljivo da su ukupni prihodi veći za 14,63%, dok su fakture HZZO-u veće za 12,20% i promet preko blagajne je veći za 18,13%. 
Predsjednik se nadovezao i prošao promete po ljekarnama iz kojih je vidljivo da je najbolji prosjek prometa u prva tri mjeseca imala Ljekarna Koprivnica s iznosom 273.712,35 €, zatim je Centralna ljekarna s 228.361,03 €, te Đurđevac (67.393,30 €), Sokolovac (42.018,01 €), Rasinja (38.782,71 €) i Drnje (31.676,31 €), te je zamolio da se u buduće dostavi i promet po ljekarnama.
Nakon rasprave članovi U.V. donijeli su jednoglasno:



ODLUKU
Prihvaća se Izvješće ravnatelja o poslovanju za ožujak 2026. godine, kao što je u prilozima Ad. 2.
  
Ad. 3.
Prelaskom na točku 3 ravnatelj je rekao da je voditelj ekonomsko-računovodstveno knjigovodstvenih poslova pripremio Financijsko izvješće 1-3/2026. godinu (Prilog Ad. 3.), ali nije mogao doći zbog bolesti djeteta, pa je on ukratko objasnio izvješće koje su svi dobili u sazivu sjednice.
Prihodi od prodaje lijekova i ukupni prihodi rasli su za 9%, a najznačajniji porast imali su prihodi od financijskih bonifikacija koji su rasli za 22% u odnosu na isti period prošle godine.
Rashodi su ukupno rasli za 7%, neke stavke u rashodima imaju značajni porast indeksa, ali  apsolutna vrijednost nije značajna. Podatak indeksa za bruto plaće ukazuje na smanjenje plaća, međutim treba uzeti u obzir da je prošle godine u prva tri mjeseca izvršena isplata dodatne nagrade za radne rezultate ostvarene u 2024.g. u iznosu po 700,00 eura neto po radniku prema prisutnosti na radu, kad se uzme u obzir taj podatak onda je indeks bruto plaća gotovo identičan u odnosu na prošlu godinu.   
Ukupna bruto dobit rasla je 80% i iznosila je ukupno 106.143,80 €.
Potraživanja od kupaca su veća za 28%, dok su obveze prema dobavljačima za 9% manje u odnosu na prvo tromjesečje 2025.g.
Nakon rasprave i komentara da je poslovanje za prva tri mjeseca ove godine dobro, članovi U.V. donijeli su jednoglasno:

ODLUKU
O prihvaćanju Financijskog izvješća 1-3/2026.g. 

I
Prihvaća se Financijsko izvješće 1-3/2026.g. s ukupnim:
Prihodima u iznosu od        2.095.687,12 €
Rashodima u iznosu od      1.989.543,32 €
Bruto dobit u iznosu od          106.143,80 €


Ad. 4.
Ravnatelj je uvodno rekao da s obzirom da početkom svibnja preuzimamo ljekarnu M.Hajdinjak, imamo puno porodiljnih, jedna magistra podnijela je sporazumni otkaz, tako da ćemo u Izmjenama i dopunama kadrova za 2026.g. staviti više izvršitelja, da ne moramo svako malo mijenjati, te objašnjava kako nije u broju farmaceuta računao  farmaceuta  koji se navodi kao ravnatelj i zamjenik ravnatelja, pa mu je manjkalo dva farmaceuta.
Tako da planiramo zaposliti još tri magistra farmacije, jednog farmaceutskog tehničara i jednu spremačicu.
Na kraju zaključujemo da su ukupno 22 magistre i 11 farmaceutskih tehničara uključena u broj kadrova, (uz zaposlenje tri magistre i jednog farm.tehničara.)

Sandra je predložila da se kad već stavljamo sve i za u buduće, doda i jedna osoba u računovodstvu, pošto se povećava broj ljekarni (već ih bude osam uskoro), što su i ostali članovi U.V. prihvatili, tako da će se u Plan kadrova staviti i jedan prvostupnik ekonomije. 

Nakon diskusije članovi U.V. donijeli su jednoglasno:


IZMJENE I DOPUNE PLANA KADROVA ZA 2026.g.


Članak 1.
U članku 1. stavku 1. podstavak 3. alineja 1 mijenja se i glasi:
· Spremačica dostavljač         SSS                  3 izvršitelja

U članku 1. stavku 2. podstavak 2. mijenja se i glasi:
· Viši ekonomski referent u računovodstvu VŠS  2 izvršitelja

U članku 1. stavku 1. podstavak 4. točka 2 mijenja se i glasi:
· Ljekarna Koprivnica, Koprivnica, Braće Radića 2
· Voditelj                                 VSS                   1 izvršitelj
· Magistar farmacije                VSS                   6 izvršitelja
· Farmaceutski tehničar          SSS                   3 izvršitelja
· Farmaceutski tehničar          SSS                   1 izvršitelj
(osoba s invaliditetom) 


U članku 1. stavku 1. podstavak 4. dodaje se točka 8. koja glasi: 
	
· Ljekarna „K Orlu“, Koprivnica, Frankopanska 2
· Voditelj                                     VSS                 1 izvršitelj
· Magistar farmacije                        VSS                   3 izvršitelj
· Farmaceutski tehničar                  SSS                   2 izvršitelja

Članak 2.
Ove Izmjene i dopune Plana Kadrova za 2026. godinu stupaju na snagu danom donošenja.

Ad. 5.
Ravnatelj veli da sad imamo premalo magistri zbog ukupnih dežurstava koje smo preuzeli i da ćemo umjesto jedne kao što je bilo u Planu potrebe zapošljavanja radnika za 2026.g. tražiti tri magistra farmacije, jer od ovih koje preuzimamo od Ljekarne M. Hajdinjak, jedna čeka porod, a jedna je potencijalna trudnica, jedna farmaceutski tehničar otišla je na očuvanje trudnoće, zato tražimo dodatno jednu tehničarku za Ljekarnu Koprivnički Ivanec.
Ravnatelj pretpostavlja da ako bude raspisan natječaj za tri magistre, da će se javiti veći broj i moli zaposlene da apeliraju na kolegice koje rade u drugim ljekarnama ili u Belupu.
Ana veli da je čitala da županija raspisuje natječaj za subvencioniranje kredita mladim liječnicima i medicinskim sestrama kao zdravstvenim radnicima, a farmaceuta i farmaceutskih tehničara nema u vidu iako su zdravstveni radnici, pa moli da se apelira na županiji da se i njih uvrsti u taj projekt.
Predsjednik je rekao da kad se sve s porodiljnog vrate biti će i previše magistri, ovo je izuzetna situacija.
Ravnatelj je prihvatio sugestiju i provjerit će na županiji, na što se predsjednik nadovezao da kad raspišemo natječaj za far. tehničara bude ih se javilo dvadesetak i da nema potrebe da ih se subvencionira, jer farmaceutskih tehničara ima previše nezaposlenih na tržištu rada, te da on neće potpisati takve neosnovane prohtjeve.
Nakon rasprave članovi U.V. donijeli su jednoglasno:

IZMJENE I DOPUNE PLANA
potrebe zapošljavanja radnika u  2026. godini
                                                                    Članak 1.
U članku 3. stavku 1. mijenja se i glasi:
Utvrđuje se potreban broj radnika na neodređeno vrijeme za 2026.g:
· VSS – 4 magistar/magistra  farmacije (s ljek. K Orlu preuzeto 2 mag.pharm) 
· SSS – 4 farmaceutska tehničara         (s ljek. K Orlu preuzeto 3 pharm.teh.)
· SSS – 1 spremačica-dostavljačica      (plan po otvorenju  Lj.KC Ivanec)
· VŠS -  1 prvostupnik ekonomije          (plan po otvorenju Lj KC Ivanec)

Članak 2.
Ove Izmjene i dopune Plana potrebe zapošljavanja radnika u 2026. godini stupaju na snagu danom donošenja.
Ad. 6.
Ravnatelj komentira da za sad nema ništa novo, što se tiče rada Ljekarni Koprivnica.

Ad. 7.
Pod razno, ravnatelj se zahvaljuje svima na dobrom rezultatu i konstatira da će se dobit potrošiti na opremanje ljekarne koju smo vratili iz zakupa, jer ona nije imala ni frižidere, ni sefove, ni ormar za lako zapaljive tvari, znači sve moramo na novo kupovati. U subotu 02. svibnja biti će primopredajna inventura, prema popisu koji su dobili na uvid vidjele su naše magistre da određeni broj nećemo biti u stanju preuzeti (kratak rok trajanja, kozmetika koju nismo u obavezi preuzeti i slično).
Kako nije bilo više ništa pod razno sjednica je zaključena u 17,00 sati.
  
Zapisničar:						Predsjednik Upravnog vijeća:
Radmila Kolarek 			               mr.sc. Dragutin Korošec, dr.med.vet.	
